ΜΑΘΗΜΑ 901: Μεθοδολογικές Προσεγγίσεις στη Διδακτική Πράξη: Από την παρατήρηση στο σχεδιασμό

Οδηγίες Υποβολής Εργασίας στην η-τάξη

Η εργασία του 901 θα πρέπει να κατατεθεί σε ένα ενιαίο τεύχος, δηλαδή σε ένα αρχείο word (όχι pdf) και θα αναρτηθεί από ένα μέλος της ομάδας στην προβλεπόμενη ρουμπρίκα στην η-τάξη. Μπορεί να υποβληθεί και πριν την καταληκτική ημερομηνία.

ΤΕΧΝΙΚΕΣ ΠΡΟΔΙΑΓΡΑΦΕΣ:

Στην πρώτη σελίδα (εξώφυλλο) προτείνεται να αναγράφονται αναλυτικά τα εξής στοιχεία: 

Το ίδρυμα (E.K.Π.Α.) 

Η Σχολή και το Τμήμα, 

Ο τίτλος του μαθήματος,

Η διδάσκουσα και επόπτρια
Το ονοματεπώνυμο και ο αριθμός μητρώου του κάθε μέλους

Ο τόπος (Αθήνα), 

Και το εξάμηνο (χειμερινό 2025-2026). 

Όσον αφορά την ονομασία του αρχείου στην ηλεκτρονική υποβολή προτείνεται να αναφέρεται το όνομα του Νηπιαγωγείου που ανήκετε π.χ. «Όνομα Νηπιαγωγείου_Εργασία 901»

Σε σχέση με τα τυπογραφικά χαρακτηριστικά της εργασίας θα μπορούσατε να επιλέξετε μια απλή γραμματοσειρά (όπως Times New Roman, Arial, Calibri κτλ), μέγεθος γραμματοσειράς 12, στοίχιση πλήρης, διάστιχο 1,5).

ΠΕΡΙΕΧΟΜΕΝΟ ΕΡΓΑΣΙΑΣ
Η εργασία αποτελείται από ατομικά και ομαδικά μέρη και αναμένεται να περιλαμβάνει 1. Εισαγωγή, 2. Ομαδικές Εργασίες, 3. Ατομικές Εργασίες, και 4. Αξιολόγηση (Ομαδική και Ατομική). 
Αναλυτικά περιγράφονται οι ενότητες στη συνέχεια.
1. ΕΙΣΑΓΩΓΗ

Συνοπτικά αναφέρεστε στα μέλη της ομάδας σας και στη δομή και περιεχόμενο της εργασίας σας. 
2. ΟΜΑΔΙΚΕΣ ΕΡΓΑΣΙΕΣ

Εδώ θα συμπεριλάβετε όλες τις ομαδικές εργασίες σας. Οι εκφωνήσεις θα σας βοηθήσουν να τις αναζητήσετε. Στην τελική σας εργασία δεν χρειάζεται να συμπεριλάβετε τις εκφωνήσεις, θα πρέπει όμως να δηλώσετε τον αριθμό της κάθε εργασίας.
1η ΟΜΑΔΙΚΗ ΕΡΓΑΣΙΑ- 1η επίσκεψη
Για την 1η σας επίσκεψη και παρατήρηση καλείστε να καταγράψετε στοιχεία από το πλαίσιό σας που θεωρείτε ότι θα σας βοηθήσουν στην καλύτερη κατανόηση και ερμηνεία του. Αναζητήστε επίσης πληροφορίες και από τη νηπιαγωγό προκειμένου να συνθέσετε την ταυτότητα του νηπιαγωγείου που θα επισκεφτείτε. 

Α. 

Προσπαθήστε να καταγράψετε σύντομα σε ένα ενιαίο κείμενο την ταυτότητα του Νηπιαγωγείου. Ειδικότερα, θα προσπαθήσετε να απαντήσετε σε περιγραφικού χαρακτήρα ερωτήσεις σχετικά με την ταυτότητα του νηπιαγωγείου:

· τη γειτονιά του νηπιαγωγείου: ποια τα χαρακτηριστικά της, τι συναντάτε στο χώρο γύρω και κοντά στο νηπιαγωγείο (π.χ. άλλα σχολεία, σπίτια, μαγαζιά, υπηρεσίες, πάρκα κλπ.). Ποια είναι τα βασικά χαρακτηριστικά της γειτονιάς αυτής; Ποιες υποθέσεις μπορείτε να κάνετε σε σχέση με την προέλευση των μαθητών, τις εμπειρίες, τις καθημερινές τους συνήθειες κλπ;

· το χώρο στέγασης του νηπιαγωγείου και τις εκπαιδευτικές υποδομές

· τη σύνθεση της τάξης [(α) αριθμός παιδιών, νήπια και  προνήπια, αγόρια και κορίτσια, τόπος καταγωγής και (β) αριθμός εκπαιδευτικών-ίσως πληροφορίες για σπουδές]

· την τυπική λειτουργία της τάξης (λειτουργεί μόνο πρωί, πρωί και απόγευμα, ολοήμερο).

Β. 

Στην ολομέλεια συζητήσαμε τις αρχικές σας προσδοκίες για το εκπαιδευτικό πλαίσιο που επισκεφτήκατε. Μετά την πρώτη σας επίσκεψη ποιες υποθέσεις σας επιβεβαιώθηκαν και ποιες διαψεύστηκαν; Τεκμηριώστε τις απαντήσεις σας.
Θα ήταν καλό να προσθέσετε τώρα και ένα αναστοχαστικό κομμάτι όπου να συζητάτε πιο ρητά ποιες από τις υποθέσεις σας επιβεβαιώθηκαν και ποιες όχι. Έχουν αλλάξει οι αρχικές σας αντιλήψεις/ιδέες για το πλαίσιό σας;

2η ΟΜΑΔΙΚΗ ΕΡΓΑΣΙΑ: Ταυτότητα Νηπιαγωγείου

Στόχος της παρατήρησης είναι να αρχίσετε να αντιλαμβάνεστε πιο συστηματικά το πλαίσιο της τάξης και τον τρόπο με τον οποίο διαμορφώνεται σε αυτό η εκπαιδευτική διαδικασία.

Α) Ταυτότητα Νηπιαγωγείου [ΟΜΑΔΙΚΑ]

Προσπαθήστε να εμπλουτίσετε το αρχικό σας περιγραφικό κείμενο για την ταυτότητα του νηπιαγωγείου σας με νέες πληροφορίες που μετά τις συζητήσεις μας κρίνετε ότι θα σας είναι χρήσιμες για να συνθέσετε το πλαίσιο της τάξης. 

Με βάση το αρχείο «Ανατροφοδότηση για Εργασία 1» εμπλουτίστε τις αρχικές σας περιγραφές ειδικότερα για:

•  τη γειτονιά του νηπιαγωγείου: ποια τα χαρακτηριστικά της, τι συναντάτε στο χώρο γύρω και κοντά στο νηπιαγωγείο (π.χ. άλλα σχολεία, σπίτια, μαγαζιά, υπηρεσίες, πάρκα κλπ.). Ποια είναι τα βασικά χαρακτηριστικά της γειτονιάς αυτής; Ποιες υποθέσεις μπορείτε να κάνετε σε σχέση με την προέλευση των μαθητών, τις εμπειρίες, τις καθημερινές τους συνήθειες κλπ;

•  το χώρο στέγασης του νηπιαγωγείου και τις εκπαιδευτικές υποδομές.
Β) Χώρος [ΟΜΑΔΙΚΑ]

Aφού μελετήσετε από τον Β΄ τόμο τα κεφάλαια 2.2.1 Το πλαίσιο και η σημασία του και 2.2.2 Ο χώρος (σελ 50-66) και από τον Οδηγό Νηπιαγωγού (Δαφέρμου κ.ά. 2007) το κεφάλαιο 5. Η σημασία του σχεδιασμού και της οργάνωσης του μαθησιακού περιβάλλοντος (σ. 57-74) να απαντήσετε στα ερωτήματα που ακολουθούν και σχετίζονται με τις διάφορες διαστάσεις του χώρου. 

Προσπαθήστε να συγκεντρώσετε και να καταγράψετε σε κείμενο όσα στοιχεία μπορείτε για τις βασικές παραμέτρους του πλαισίου και του χώρου. Τα στοιχεία αυτά είναι σημαντικό να είναι περιγραφικά. Από τις καταγραφές του ημερολογίου της παρατήρησής σας (περιγραφή) θα αντλήσετε υλικό προκειμένου να απαντήσετε στα ερωτήματα. Οι απαντήσεις είναι σημαντικό να τεκμηριώνονται με βάση την περιγραφή και ιδιαίτερο βάρος να δίνεται στην επιχειρηματολογία των απόψεων και στη βιβλιογραφική τους τεκμηρίωση. 

Η παρατήρηση του χώρου σε ένα νηπιαγωγείο μας επιτρέπει να κάνουμε υποθέσεις για τη διαδικασία, δηλαδή τον τρόπο δουλειάς, και τις αντιλήψεις της νηπιαγωγού. Ποιες υποθέσεις μπορείτε να κάνετε για τον τρόπο με τους οποίο οργανώνει η νηπιαγωγός την εκπαιδευτική διαδικασία στο συγκεκριμένο νηπιαγωγείο; Ποια στοιχεία σας οδηγούν σε αυτές τις υποθέσεις; 
Ακολουθούν κάποια ερωτήματα που καλείστε να σκεφτείτε με βάση τις διάφορες διαστάσεις του χώρου ( τα ερωτήματα είναι ενδεικτικά, θα μπορούσατε να θέσετε και δικά σας ερευνητικά ερωτήματα με βάση τη μελέτη σας)

· Ο χώρος αντανακλά ή όχι βιώματα των παιδιών; Αναδεικνύονται οι ταυτότητες των παιδιών και οι πολιτισμικές τους αναφορές; Λαμβάνονται υπόψη για τη διαμόρφωση του χώρου στοιχεία του πλαισίου της τάξης; 

· Ποιες δραστηριότητες μαρτυρούν τα υλικά και οι δημιουργίες που υπάρχουν στο χώρο; Που φαίνεται να δίνεται έμφαση (πχ. στη μετάδοση συγκεκριμένων γνώσεων ή τη διαδικασία και την ενθάρρυνση της σκέψης των παιδιών;)

· Τι είδους έργα συναντάμε και σε ποιες υποθέσεις για την εκπαιδευτική διαδικασία μας οδηγούν (για παράδειγμα τα έργα των παιδιών είναι τυποποιημένα, στηρίζονται δηλαδή σε κάποια προκατασκευή της/του εκπαιδευτικού, ή είναι διαφορετικό το καθένα και είναι δημιουργημένα μόνο από τα ίδια;Τα έργα μαρτυρούν ενθάρρυνση των παιδιών για προσωπικές δημιουργίες και διαφοροποίηση της δουλειάς; Υπάρχουν ατομικά, ομαδικά έργα; )

· Πόσο επιτρέπει τις αλληλεπιδράσεις η χωροταξική διαμόρφωση; 

· Υπάρχει πρόσβαση των παιδιών σε υλικά και διάφορα σημεία/γωνιές; 

3η ΟΜΑΔΙΚΗ ΕΡΓΑΣΙΑ
Στην εργασία αυτή θα καταθέσετε με τη μορφή κειμένου -απαντώντας στα ερωτήματα που είχατε- την παρουσίαση του πλαισίου σας που είχατε κάνει σε μορφή ppt 
3. ΑΤΟΜΙΚΕΣ ΕΡΓΑΣΙΕΣ
Εδώ θα συμπεριλάβετε όλες τις ατομικές εργασίες σας. Οι εκφωνήσεις θα σας βοηθήσουν να τις αναζητήσετε. Στην τελική σας εργασία δεν χρειάζεται να συμπεριλάβετε τις εκφωνήσεις, θα πρέπει όμως να δηλώσετε τον αριθμό της κάθε εργασίας. Ο προτεινόμενος τρόπος είναι να υπάρχουν οι εργασίες κάθε μέλους συνολικά, π.χ. το Μέλος 1 θα συμπεριλάβει όλες τις ατομικές εργασίες του, μετά το Μέλος 2 θα συμπεριλάβει όλες τις ατομικές εργασίες του κλπ. Έτσι διευκολύνεται η διόρθωση και έχουμε μια συνολική εικόνα της προόδου κάθε μέλους της ομάδας.
2Η ΕΡΓΑΣΙΑ: ΑΤΟΜΙΚΟ ΜΕΡΟΣ 
Γ) Αναστοχασμός (ΑΤΟΜΙΚΑ): Υπάρχουν κάποια ερωτήματα και προβληματισμοί που σας δημιουργήθηκαν σε σχέση με το χώρο σε αυτή την παρατήρηση; Πού στηρίζετε αυτόν τον προβληματισμό σας; Να βασιστείτε σε στοιχεία από τις περιγραφές σας και να τεκμηριώσετε σχετικά. Πώς σκέφτεστε να διερευνήσετε τα ερωτήματά σας στις επόμενες παρατηρήσεις σας; 

3Η ΕΡΓΑΣΙΑ: ΑΤΟΜΙΚΗ ΕΡΓΑΣΙΑ- ΔΡΑΣΤΗΡΙΟΤΗΤΑ ΚΑΙ ΕΚΠΑΙΔΕΥΤΙΚΗ ΔΙΑΔΙΚΑΣΙΑ
Στόχος της επόμενης διήμερης παρατήρησης (20 & 21 Νοεμβρίου) είναι να αρχίσετε να αντιλαμβάνεστε πιο συστηματικά τον τρόπο με τον οποίο διαμορφώνεται η εκπαιδευτική διαδικασία στο πλαίσιο της τάξης σας, κυρίως ως προς τη μάθηση.

Kατά την παρουσία σας στο Νηπιαγωγείο μπορείτε να καταγράψετε περισσότερες από μία δραστηριότητες στο ημερολόγιό σας.

Για την εργασία που θα καταθέσετε:

Α) Eπιλέξτε μια δραστηριότητα. Περιγράψτε σε μια εισαγωγική παράγραφο τη δραστηριότητα συνοπτικά. 

Σημειώστε την ώρα έναρξης και λήξης της δραστηριότητας, τι έχει προηγηθεί και πώς οδηγήθηκαν η εκπαιδευτικός και τα παιδιά στη συγκεκριμένη δραστηριότητα. Ποιος έχει την πρωτοβουλία για την έναρξη και εξέλιξη της δραστηριότητας; Αναφερθείτε στον χώρο που συμβαίνει και στους συμμετέχοντες. Όπως συζητήσαμε και στο μάθημα προτείνεται να αποφύγετε την πρωινή ρουτίνα (ονόματα, ημερομηνία, καιρός). 

Β) Στη συνέχεια καταγράψτε αναλυτικά i) τον τρόπο που ξεκινάει η δραστηριότητα και ii) ένα απόσπασμα (ΚΡΙΣΙΜΟ ΣΥΜΒΑΝ) στο πλαίσιο αυτής που κατά τη γνώμη σας αναδεικνύει τη διαδικασία.

ΤΟ ΑΠΟΣΠΑΣΜΑ ΑΥΤΟ ΘΑ ΤΟ ΑΠΟΤΥΠΩΣΕΤΕ ΣΕ ΔΙΣΤΗΛΟ ΩΣ ΕΞΗΣ

	1. ΠΕΡΙΓΡΑΦΗ
	2. ΣΧΟΛΙΑΣΜΟΣ /ΕΡΜΗΝΕΙΑ

	
	


ΑΡΙΣΤΕΡΗ ΣΤΗΛΗ-ΠΕΡΙΓΡΑΦΗ: Είναι σημαντικό στο απόσπασμα να αποτυπώσετε με όσο το δυνατόν περισσότερες λεπτομέρειες τον τρόπο με τον οποίο εξελίσσεται η διαδικασία. Για αυτόν τον λόγο,  είναι σημαντικό το απόσπασμα να είναι αρκετά εκτενές ώστε να αποτυπώνονται  όλες οι λεπτομέρειες. Καταγράψτε αυτό που συμβαίνει με περιγραφή δράσεων (τι κάνουν και πώς) και λόγου. Χρησιμοποιήστε ευθύ και όχι πλάγιο λόγο για να καταγράψετε τους διαλόγους, σημειώνοντας κάθε φορά ποιο παιδί παίρνει τον λόγο ή εμπλέκεται με οποιονδήποτε τρόπο στην δραστηριότητα (αυτολεξεί διάλογοι και περιγραφικά στοιχεία που τους συνοδεύουν και που σας αποκαλύπτουν κάτι ενδιαφέρον για την εκπαιδευτική διαδικασία). 

ΔΕΞΙΑ ΣΤΗΛΗ-ΣΧΟΛΙΑΣΜΟΣ/ΕΡΜΗΝΕΙΑ 

Είναι βασικό στην αρχή να πείτε γιατί το θεωρήσατε κρίσιμο συμβάν.

Στη συνέχεια, σχολιάστε το απόσπασμα με βάση τα ερωτήματα. Μην απαντήσετε μεμονωμένα σε κάθε ερώτημα, αλλά προσπαθήστε να σχολιάσετε τη διαδικασία που ακολουθείται στο συγκεκριμένο απόσπασμα, εντάσσοντας στο σχολιασμό σας τα παρακάτω:

· Τι κάνει ο/η εκπαιδευτικός; Ποιος είναι ο ρόλος του/της;  

Δηλαδή

· Αξιοποιεί/λαμβάνει υπόψη του/της το πλαίσιο της τάξης; Ποια συγκεκριμένα χαρακτηριστικά του πλαισίου θεωρείτε ότι έλαβε υπόψη του/της; Με ποιους τρόπους;(Για παράδειγμα, αν και πώς λαμβάνει υπόψη εμπειρίες, βιώματα, ιδέες  και προηγούμενες γνώσεις των παιδιών;)

·  Πώς κινητοποιεί τα παιδιά και τι είδους κίνητρα δημιουργεί;

· Τι κάνουν τα παιδιά; Ποιος ο ρόλος τους;

Δηλαδή

· Με ποιους τρόπους εμπλέκονται στην εκπαιδευτική διαδικασία;

· Πώς κρίνετε την ενεργοποίηση των μαθητών; Πόσο τα παιδιά φανερώνουν τις ιδέες τους; Πώς γίνεται αυτό;

· Ενεργοποιείται η σκέψη των παιδιών; Αν ναι, με ποιους τρόπους; Αν όχι γιατί; 

· Ενθαρρύνονται οι μεταξύ τους αλληλεπιδράσεις; Με ποιους τρόπους (ενθαρρύνονται ή αποθαρρύνονται); 

· Τα παιδιά έχουν ενεργό ρόλο στη συνδιαμόρφωση της διαδικασίας; π.χ. συμμετέχουν ενεργά στην επιλογή του περιεχομένου της δραστηριότητας και του τρόπου εργασίας τους;

· Πόσο νόημα φαίνεται να έχει αυτή η διαδικασία για τα παιδιά;  Γιατί πιστεύετε ότι έχει ή δεν έχει νόημα για τα ίδια; Πού το στηρίζετε;

Στον σχολιασμό/ερμηνεία, οι απόψεις είναι σημαντικό να τεκμηριώνονται κάνοντας αναφορές στην περιγραφή, δίνοντας ιδιαίτερο βάρος στην επιχειρηματολογία. Προσπαθήστε να διατυπώνετε υποθέσεις και να παρουσιάζετε/εξηγείτε τον τρόπο σκέψης σας, αιτιολογώντας τις απόψεις σας. Για να τεκμηριώσετε τις απαντήσεις σας, αξιοποιήστε τα όσα έχετε διαβάσει, ακούσει και συζητήσει στο πλαίσιο του μαθήματος (π.χ. υλικό προς μελέτη, διαφάνειες μαθημάτων και υποστηρικτικών συναντήσεων) καθώς και πρόσθετες πηγές που έχετε εντοπίσει. 

ΧΡΗΣΙΜΟ ΥΛΙΚΟ ΓΙΑ ΜΕΛΕΤΗ

· Ντοσιέ: Τόμος 2, σ. 95-105: Υποενότητα 2.3.2: Συμμετοχή-Κινητοποίηση

· Όλα τα σχετικά κείμενα από την  η-τάξη και το Ντοσιέ [Τόμος 3.Θεωρητικές Προσεγγίσεις/Νοηματοδότηση/Κίνητρο] και οι παρουσιάσεις που αφορούν τις διαδικασίες μάθησης.

4Η ΕΡΓΑΣΙΑ: ΑΤΟΜΙΚΗ ΕΡΓΑΣΙΑ-ΡΟΛΟΣ ΕΡΩΤΗΣΗΣ
Στόχος της παρατήρησης (4-5/12) είναι να αρχίσετε να αντιλαμβάνεστε περισσότερο συστηματικά και σε βάθος τον τρόπο με τον οποίο διαμορφώνεται η εκπαιδευτική διαδικασία στο πλαίσιο της τάξης σας.

· Πριν την παρατήρηση είναι απαραίτητο να έχετε μελετήσει το σχετικό υλικό: 

· Τα κεφάλαια από το βιβλίο της Μπιρμπίλη, Μ. (2015). Προς μια Παιδαγωγική του Διαλόγου. Η σημασία και ο ρόλος των ερωτήσεων στην προσχολική εκπαίδευση. Εκδ. σοφία, τα οποία έχουν αναρτηθεί στα Έγγραφα, στον φάκελο "Παράλληλο υλικό για μελέτη" (υποφάκελος: Διερευνητική διαδικασία και μάθηση-ερώτηση"). 

· Τις σελίδες 70-95 στον 2ο τόμο σε σχέση με την επικοινωνία και την αλληλεπίδραση στην τάξη (το κλίμα της τάξης)

· Τις σελίδες 157-171 στoν 3ο τόμο για την αξιοποίηση των ερωτήσεων 

· Τις διαφάνειες που αφορούν στον ρόλο της ερώτησης στην εκπαιδευτική διαδικασία και έχουν αναρτηθεί στην η-τάξη.

Eπιλέξτε μια δραστηριότητα. Περιγράψτε σε μια εισαγωγική παράγραφο τη δραστηριότητα συνοπτικά. 

Σημειώστε την ώρα έναρξης και λήξης της δραστηριότητας, τι έχει προηγηθεί και πώς οδηγήθηκαν η εκπαιδευτικός και τα παιδιά στην συγκεκριμένη δραστηριότητα. Ποιος έχει την πρωτοβουλία για την έναρξη και εξέλιξη της δραστηριότητας; Αναφερθείτε στον χώρο που συμβαίνει και στους συμμετέχοντες. Καλό είναι να αποφύγετε την πρωινή ρουτίνα (ονόματα, ημερομηνία, καιρός). 

Στη συνέχεια καταγράψτε αναλυτικά ένα απόσπασμα που κατά τη γνώμη σας έχει ενδιαφέρον σχετικά με τις αλληλεπιδράσεις που αναπτύσσονται στο πλαίσιο της δραστηριότητας και με τον ρόλο της ερώτησης.

Τα παρακάτω ερωτήματα είναι βοηθητικά για τον σχολιασμό σας και αποτελούν ουσιαστικά τον άξονα τη παρατήρησής σας. 

Α. Πώς απευθύνεται η /ο εκπαιδευτικός στα παιδιά
-Πώς απευθύνεται ο/η εκπαιδευτικός στα παιδιά; Τους δίνει εντολές ή τα προτρέπει και τα παρακινεί;  

-Τους θέτει ερωτήματα και σε ποιες περιπτώσεις; Ποιες γνώσεις και εμπειρίες προϋποθέτουν οι συγκεκριμένες ερωτήσεις; Επιτρέπουν σε όλα τα παιδιά να συμμετέχουν; 

-Ο/Η εκπαιδευτικός απευθύνεται στα παιδιά με ερωτήσεις ανοιχτού ή κλειστού χαρακτήρα (ή τύπου); Επιτρέπει την ανάδυση προϋπαρχουσών γνώσεων των παιδιών, ιδεών ή εμπειριών; Ενθαρρύνουν τα παιδιά να επιχειρηματολογήσουν, αιτιολογήσουν, υποθέσουν, αλληλεπιδράσουν; 
-Υπάρχει διαφοροποίηση των τρόπων που χρησιμοποιεί για να απευθυνθεί στα παιδιά;

-Η μη λεκτική  επικοινωνία της νηπιαγωγού ενθαρρύνει τη συμμετοχή όλων των παιδιών;  Λειτουργεί επιτρεπτικά ή αποτρεπτικά ως προς το πώς τα παιδιά φανερώνουν τις ιδέες τους; Ποιες ενδείξεις για την προσωπική θεωρία σχετικά με τη μάθηση σας δίνει η μη λεκτική επικοινωνία της 

Β. Η διαχείριση του λόγου των παιδιών

-Πώς αντιδρά ο/η εκπαιδευτικός σε όσα λένε τα παιδιά; (αποτιμά την απάντηση των παιδιών [σωστό-λάθος]…, επεκτείνει τον προβληματισμό…, τα καλεί να επεξεργαστούν πάλι το ζητούμενο θέτοντας νέες ερωτήσεις…); Ενισχύει τις μεταξύ τους αλληλεπιδράσεις;

-Αξιοποιείται η ‘άστοχη απάντηση’ από τον εκπαιδευτικό και καλούνται τα παιδιά σε επεξεργασία της ; 

-Σε ποιο βαθμό παρέχεται στα παιδιά χώρος για να εκφραστούν; Σε ποιο βαθμό ο/η εκπαιδευτικός με τη στάση και τις παρεμβάσεις του/της αποδέχεται ή απορρίπτει, άμεσα ή έμμεσα, τα παιδιά (τα βιώματα τους, τις άτυπες γνώσεις τους κλπ.) υποστηρίζοντάς τα ή αποκλείοντας και περιθωριοποιώντας τα; Σε ποιο βαθμό το εκπαιδευτικό περιβάλλον σέβεται, αποδέχεται και δίνει χώρο στην «φωνή» των παιδιών; Έχουν τα παιδιά τη δυνατότητα να δράσουν με βάση τη δική τους πολιτισμική ταυτότητα; Αναδεικνύονται και εντάσσονται στην εκπαιδευτική διαδικασία οι κοινωνικές και πολιτισμικές διαφορές; Υπάρχει αποδοχή των ταυτοτήτων όλων των παιδιών;

-Σε ποιο βαθμό επίσης το διαμορφούμενο επιτρεπτικό ή μη κλίμα επηρεάζει ανάλογα και τις σχέσεις ανάμεσα στα παιδιά και ευνοεί τις μεταξύ τους αλληλεπιδράσεις;

Στην εργασία είναι απαραίτητο να γίνει σαφής διαχωρισμός της περιγραφής από τον σχολιασμό-ερμηνεία και η μορφή δίστηλου που έχουμε συζητήσει θα σας βοηθήσει (Περιγραφή/σχολιασμός). 

Στην ερμηνεία οι απόψεις είναι σημαντικό να τεκμηριώνονται κάνοντας αναφορές στην περιγραφή και ιδιαίτερο βάρος να δίνεται στην επιχειρηματολογία. Προσπαθήστε να διατυπώνετε υποθέσεις και να παρουσιάζετε/εξηγείτε τον τρόπο σκέψης σας αιτιολογώντας τις απόψεις σας. Για να τεκμηριώσετε τις απαντήσεις σας αξιοποιήστε τα όσα έχετε διαβάσει, ακούσει και συζητήσει στο πλαίσιο του μαθήματος (π.χ. υλικό προς μελέτη, διαφάνειες μαθημάτων και υποστηρικτικών συναντήσεων).

Μια ευκαιρία για αναστοχασμό 

Η εκπαίδευση σας στη μεθοδολογία της παρατήρησης γίνεται στην προοπτική  να γίνεται εκπαιδευτικοί - ερευνητές του έργου σας και στόχος είναι σταδιακά να αναπτύξετε κριτική ματιά στις προσεγγίσεις. Είναι σημαντικό κάθε φορά στο τέλος της εργασίας (πριν την βιβλιογραφία) να  παρατηρείτε και να καταγράφετε πιθανές αλλαγές στον τρόπο που σκέπτεστε την εκπαιδευτική διαδικασία. Τι θεωρείτε ότι  άλλαξε στον τρόπο που σκέπτεστε όσον αφορά τη μάθηση μέσα από τη διαδικασία της παρατήρησής σας και την ερμηνεία στη βάση των συγκεκριμένων αξόνων; Τι θεωρείτε ότι αποκομίσατε από την προσπάθειά σας να σχολιάσετε τη συγκεκριμένη δραστηριότητα; Τι θεωρείτε ότι χρειάζεστε ακόμη για να μπορέσετε να ερμηνεύετε πιο αποτελεσματικά αυτά που παρατηρείτε; 

4. ΑΞΙΟΛΟΓΗΣΗ

ΟΜΑΔΙΚΗ ΑΞΙΟΛΟΓΗΣΗ

Τι θεωρείτε ότι μάθατε/συνειδητοποιήσατε μέσα από τη συνεργασία των μελών της ομάδας σας και αυτές τις πρώτες σας απόπειρες να σκεφτείτε το πλαίσιό σας; Σε τι σας δυσκόλεψε και τι σας προσέφερε η μεταξύ σας συνεργασία; 

ΑΥΤΟΑΞΙΟΛΟΓΗΣΗ (ατομική) :  Τι θεωρείτε ότι αποκομίσατε από το μάθημα, από τις εισηγήσεις στην ολομέλεια, από τις συναντήσεις εποπτείας, από την παρατήρηση και από τη συνεργασία με τα μέλη της ομάδας σας; Τι από όσα παρατηρήσατε ήταν για σας αναμενόμενο και τι σας παραξένεψε ή σας προβλημάτισε; Άλλαξαν και αν ναι, σε ποια κατεύθυνση, οι αντιλήψεις που είχατε κατά την έναρξη του μαθήματος σε σχέση με τον τρόπο δουλειάς και τους στόχους του νηπιαγωγείου, τις διαδικασίες μάθησης και το επάγγελμα του/της εκπαιδευτικού; Μπορείτε, συμπληρωματικά αν θέλετε, να αναφερθείτε και σε γενικότερους προβληματισμούς σας σχετικά με το μάθημα, το περιεχόμενο, την οργάνωσή του κλπ.
